R. Fico, predseda vlády SR: (2009-12-03):
Takže dovoľte mi, aby som, aby som reagoval na rôzne veci, ktoré tu boli dnes prednesené. Naozaj ma mrzí, že máme rôzne prostriedky podľa rokovacieho poriadku Národnej rady Slovenskej republiky, ktoré umožňujú predsedovi vlády Slovenskej republiky položiť rôzne otázky. Sme svedkami toho, že počas hodiny otázok tu prakticky nie je prítomný ani jeden člen opozície s výnimkou pána Bugára, ospravedlňujem sa, pán poslanec Bugár, a možno ešte dvaja, alebo traja. Most je Most, pán Bugár, Most je Most, ja to musím rešpektovať, ale predsa len si myslím, že máme tu legitímne prostriedky ako klásť otázky predsedovi vlády a súčasne ho interpelovať, kde na všetky interpelácie poctivo odpovedám. Pokiaľ by ste mi postavili otázku, tak by som na ňu určite takisto veľmi rád v priamom prenose odpovedal. Dovoľte mi, aby som reagoval na niektoré veci, ktoré sa týkajú nielen vás, pán poslanec Mikloško, aj Kresťanskodemokratického hnutia, lebo v tom čase ste ešte boli v Kresťanskodemokratickom hnutí. Ale poďme pekne po poriadku a dovoľte mi, aby som naozaj povedal niekoľko podstatných informácií, ktoré považujem za dôležité v tomto momente. Od roku, ako vznikol Slovenský pozemkový fond, sa vytvorila na Slovensku taká zvláštna prax a tá prax spočívala v tom, že sme začali uspokojovať nároky rôznych reštituentov z minulosti, ktorí prišli o pôdu v rôznych kritických rokoch. Smer – sociálna demokracia, ale ani žiadna strana, ktorá je súčasťou vládnej koalície, nikdy sme nemali námietky proti tomu, aby ľuďom, ktorým bola odobratá pôda v rozpore so zákonom, v rozpore s určitými etickými a morálnymi pravidlami, aby im táto pôda bola vrátená. V roku 2006, keď bola vytvorená vláda, sme neprijali žiadne zákony, ktoré by zabraňovali reštituentom sa dostať naspäť k svojej pôde. Práve naopak, bolo naším zámerom a naším cieľom, aby všetci tí, ktorí boli poškodení a ktorí z rôznych dôvodov došli o pôdu alebo iný nehnuteľný majetok, aby im táto pôda alebo nehnuteľný majetok bol navrátený v takom rozsahu, ako bolo treba. Sám pán riaditeľ Slovenského pozemkového fondu, ktorý už je odvolaný, hovorím teraz o pánovi Mihalíkovi, uviedol včera alebo predvčerom niekoľko prípadov, kedy aj predchádzajúca vláda, kedy boli ministrami pôdohospodárstva nie predstavitelia Smeru, HZDS alebo SNS, ale boli to predstavitelia predchádzajúcej vládnej koalície, rozhodovali o pridelení pôdy v úplne iných regiónoch, ako bola pôda odňatá. Boli spomínané príklady, kedy v Leviciach došiel reštituent o pôdu, ale bol uspokojený v Bratislave. Dúfam, že so mnou súhlasíte v tom, že pôda v Bratislave je podstatne lukratívnejšia ako pôda v Leviciach. A takýchto príkladov bolo neúrekom. A zákon umožňoval takýto postup. Jednoducho, ak v danom regióne, kde reštituent došiel o pozemok alebo o nejakú nehnuteľnosť, nebolo možné ho uspokojiť, tak sa uspokojoval v niektorých iných regiónov, kde to možné bolo. Táto prax bola zavedená – pán poslanec Mikloško, ktorý odišiel a nevydržal túto časť diskusie, ani ďalší – bola zavedená za vašej vládnej koalície, za vašej, nie za našej. My naozaj preberáme a prebrali sme v roku 2006 určité mechanizmy, ktoré tu boli normálne nastavené a pripravené. V poriadku, ak neexistuje možnosť niekoho uspokojiť v Leviciach, lebo tam taký nejaký územný celok nie je k dispozícii, tak sa mu teda hľadal pozemok niekde inde, hľadal sa mu niekde v Bratislave, Nitre, v Trnave, alebo v niektorých iných častiach Slovenskej republiky. My sme sa Slovenského pozemkového fondu prakticky nedotkli. Fungoval presne na tých princípoch a tých istých zásadách, ako fungoval za vašej vlády, za posledných osem rokov vlády Mikuláša Dzurindu. Prišla kauza, ktorú by som nazval kauza Vysoké Tatry. Nebudem teraz hovoril o kauzách v súvislosti so Slavkovom alebo so Smokovcom, tu jednoducho išlo o pozemky, ktoré boli zákonným spôsobom reštituentovi pridelené vo Vysokých Tatrách a tento reštituent ich potom následne predal nejakej spoločnosti, obchodnej, ktorá mala záujem podnikať, vyvíjať nejaké podnikateľské aktivity. Vy veľmi dobre viete, vážené dámy a páni, že kauza v roku 2007 takmer rozbila túto vládnu koalíciu, takmer rozbila. My sme sa postavili, teraz hovorím za Smer – sociálnu demokraciu, a povedali sme – nie, nebudeme rešpektovať prax, ktorá došla z Dzurindovej vlády a postavili sme osud celej vládnej koalície, veľmi úspešnej vládnej koalície v roku 2007, na hranu noža a povedali sme: „Buď to bude tak, že odíde generálny riaditeľ, že odíde námestník a urobíme celú rekonštrukciu Slovenského pozemkového fondu, alebo odchádzame z vlády.“ Taká bola pozícia strany Smer – sociálna demokracia a táto pozícia bola nemeniteľná a veľmi jasná a išli sme absolútne do dôsledkov v roku 2007, kedy táto vládna koalícia mala absolútnu podporu slovenskej verejnosti tak, ako túto podporu má aj v týchto mesiacoch, v týchto týždňoch a v týchto dňoch. Čo sme urobili? Dohodli sme sa na totálnej rekonštrukcii Slovenského pozemkového fondu. Pán poslanec Bugár, pán poslanec Simon, pýtam sa vás, keď ste boli minister pôdohospodárstva, dovolili ste opozícii v tom čase, keď ste boli osem rokov vo vláde s pánom Dzurindom, aby opozícia sedela v kontrolných orgánoch Slovenského pozemkového fondu? Nikdy ste to nedovolili, nikdy. Bačovali ste si v Slovenskom pozemkovom fonde tak, ako ste chceli. Všetci členovia dozornej rady, všetci členovia ostatných orgánov Slovenského pozemkového fondu – riaditeľ, námestník boli výlučne vaši nominanti. Takto ste bačovali celých osem rokov. My sme povedali, že stačilo, musíme sa tejto praxi jednoducho vyhnúť a povedali sme, že dáme priestor aj slovenskej opozícii, aby mala možnosť kontrolovať veci, čo sa deje v Slovenskom pozemkovom fonde. Hrozil rozpad vlády. Áno, hrozil. Bola to veľmi vážna situácia, ale nakoniec padlo rozhodnutie, že bude vymenený generálny riaditeľ, bude vymenený námestník a vytvoríme nový orgán Slovenského pozemkového fondu, ktorý sme nazvali Rada Slovenského pozemkového fondu. A do tejto Rady Slovenského pozemkového fondu, ak ma pamäť neklame, vláda Slovenskej republiky nominovala šiestich ľudí a Národná rada Slovenskej republiky na princípe pomerného zastúpenia nominovala piatich ľudí, z toho opozícia nominovala dvoch ľudí. Jeden bol, ak sa dobre pamätám, za Kresťanskodemokratické hnutie a druhý bol za Stranu maďarskej koalície. Takto dopadlo riešenie kauzy Vysoké Tatry z roku 2007. Pokiaľ ide o výber kandidáta na generálneho riaditeľa Slovenského pozemkového fondu, dlho sme uvažovali o tom, koho urobiť kandidátom alebo novým generálnym riaditeľom Slovenského pozemkového fondu. Pán poslanec Simon, asi sa hlásite teraz, odpovedzte na moju otázku. Bol pán Mihalík, ktorý sa stal generálnym riaditeľom Slovenského pozemkového fondu za našej vlády, v roku 2004 do Dozornej rady Slovenského pozemkového fondu nominovaný za Kresťanskodemokratické hnutie, alebo nie? Odpovedám, že bol. Bol to nominant Kresťanskodemokratického hnutia. My sme hľadali človeka, ktorý sa postaví na čelo Slovenského pozemkového fondu, ktorý má aj spätosť s minulosťou, ktorý pozná procesy v tomto fonde a o ktorom som sa domnieval – pretože KDH je čisté ako omšové víno, aspoň tak sa stále tvári –, že to bude človek, ktorý udrží tento fond v absolútnom poriadku. Opakujem ešte raz, za šéfa Slovenského pozemkového fondu táto vláda vymenovala človeka, ktorý bol členom Dozornej rady Slovenského pozemkového fondu, Dozornej rady od roku 2004 nominovanej Kresťanskodemokratickým hnutím. Jednoducho, skrátene povedané, šéfom Slovenského pozemkového fondu sa stal „kádéhák“. Nehovoriac o tom, (potlesk) nehovoriac o tom, pán poslanec, že bol aj poslancom za Raču, že bol poslancom za mesto za Kresťanskodemokratické hnutie. Áno, hľadali sme jednoducho riešenia. Áno, poznám tohto človeka osobne, hovorím to veľmi vážne, poznám ho osobne a považujem tohto človeka za čestného človeka. Nikdy by som si nedovolil povedať, že to je krivák, že to je niekto, kto by urobil nejakú, s prepáčením, prasacinu v Slovenskom pozemkovom fonde, a preto bol tento človek aj vybraný. Ale navyše sme dovolili dvom členom opozície, aby sedeli v Rade Slovenského pozemkového fondu, jeden za SMK a druhý za KDH. Navyše ste mali v špičke generálneho riaditeľa, človeka, ktorý bol nominovaný za KDH do Dozornej rady Slovenského pozemkového fondu. Od momentu nominovania novej štruktúry Slovenského pozemkového fondu Slovenský pozemkový fond fungoval, nadviazal na určité veci, ktoré boli v minulosti a pokračoval ďalej vo svojej práci. Zistili sme v určitom okamihu, vážené dámy a páni, že tento fond, táto nová štruktúra absolútne nerešpektovala pokyny, ktoré dostala pri príležitosti ich nominovania. A boli to dva jasné pokyny. Prvý pokyn, aby štruktúra Slovenského pozemkového fondu upozorňovala vládu Slovenskej republiky na prevody, ktoré môžu spôsobovať určité pochybnosti alebo nejaké problémy. A po druhé sme trvali na tom jednoducho, že táto štruktúra Slovenského pozemkového fondu, keďže je tam opozícia, má dostatočné možnosti a právomoci na to, aby kedykoľvek zastavila akýkoľvek prevod majetku na reštituenta na základe jeho reštitučných nárokov. Došlo ku kauze, ktorá je dnes predmetom veľkého mediálneho súboja a v tejto kauze opäť, a musím to povedať s plnou vážnosťou a zodpovednosťou, Slovenský pozemkový fond postupoval v súlade so zákonom, v súlade s právnym poriadkom Slovenskej republiky. Lebo právny poriadok Slovenskej republiky umožňuje, a tak ste to nastavili vy, vážené dámy a páni v opozícii, aby reštituent bol uspokojený aj inými pozemkami ako tými, alebo z toho regiónu, kde o pozemky prišiel. Táto kauza sa stala. Ja som na to reagoval okamžite a povedal som, toto jednoducho nebudeme rešpektovať. Nie je možné, nie je možné, aby sa opakoval podobný príklad z minulosti, hoci zákonný, v súlade s právnym poriadkom Slovenskej republiky, ale súčasne vyvolávajúci rôzne pochybnosti. Čo sme urobili? Dal som návrh a cez ministra pôdohospodárstva, ktorý tu sedí, bol odvolaný generálny riaditeľ Slovenského pozemkového fondu, inak nominant KDH z rokov 2004 až 2006, ktorého osobne poznám a naozaj som veril, že tento človek nemôže urobiť podobné veci, nominovali sme námestníka generálneho riaditeľa a nominovali sme jedenástich členov, šiestich za vládu a piatich za Národnú radu Slovenskej republiky, z toho dvoch za opozíciu. Keď tento prípad, vážené dámy a páni, prišiel na rokovanie Rady Slovenského pozemkového fondu, okrem člena Rady Slovenského pozemkového fondu pána Čakajdu, ktorý je súčasne aj predseda Štátnych hmotných rezerv, ktorý nebol prítomný, boli všetci prítomní, súhlasili s tým, že je všetko v poriadku a predložili to na podpis generálnemu riaditeľovi a predložili to na podpis štatutárom, ktorí fungujú v rámci Slovenského pozemkového fondu. Štatutár to podpísal, čo ja považujem za hrubú chybu. Aj preto boli vyvodené dôsledky nielen tým, že sme vymenili alebo odvolali na rokovaní vlády generálneho riaditeľa a námestníka Slovenského pozemkového fondu, ale vymenili sme aj šiestich členov, to sme rozhodli na vláde včera a dnes o tom budete rozhodovať, a som rád a ďakujem aj výboru pre pôdohospodárstvo, že ďalších päť členov, ktorí boli nominovaní za Národnú radu Slovenskej republiky, bude odvolaných a budeme opätovne rokovať o ďalších nomináciách, ktoré prichádzajú do úvahy. Títo ľudia zlyhali. Áno, zlyhali. Je mi ľúto, že to takto musím konštatovať, ale zlyhali. A ak niekto zlyhá, tak my konáme. Vážené dámy a páni, ja si nepamätám, že by predseda vlády Slovenskej republiky takto menil ministrov, ako mením ja. Ale to nie preto, že je väčší rozsah káuz a škandálov, ako bolo za predchádzajúcich období. Veď si spomeňme na to – tunelovanie tunela Branisko, vláčiky a ďalšie a ďalšie veci. Keby sme mali za každú jednu kauzu, ktorá sa stala za osem rokov, vymeniť ministra, jednoducho tam sa nezohreje jeden minister jeden mesiac vo funkcii ministra vlády Slovenskej republiky. My sme tento režim prebrali a s ním tak, ako sa len dá, poctivo bojujeme a budeme bojovať do posledného dňa, kým táto vláda bude. My nebudeme zakrývať oči. Zlyhali? To, že poznám pána Mihalíka? Dobre, poznám ho osobne. Áno, poznám ho. Ale poznám ho ako poslanca za KDH, poznám ho ako člena Dozornej rady Slovenského pozemkového fondu za KDH, ako človeka, o ktorom som sa domnieval, že bude v poriadku, že bude fungovať, že tam nebude absolútne žiadny problém. Otázka teraz znie, či tých jedenásť ľudí, ktorí sedeli v Rade Slovenského pozemkového fondu, o tejto kauze vedeli? Či vedeli, že keď dajú reštituentom nejaké náhradné pozemky v inom regióne, ako o tieto pozemky prišli, hovoríme o Michalovciach a o Vysokých Tatrách, že či táto skupina reštituentov tie pozemky následne predala nejakej spoločnosti, ktorá bola zapletená vo Veľkom Slavkove a v kauze, ktorá otriasla celú vládnu koalíciu. Toto ale musia skúmať iné orgány, a nie vláda Slovenskej republiky. My sme totálne vyčistili Slovenský pozemkový fond. Pýtam sa vás, pýtam sa vás: Kedy, keď boli vláčiky v Slovenských železniciach, bol odvolaný brat Mikuláša Dzurindu? Pýtam sa vás, keď v iných kauzách boli rôzne prepojenia na rôznych ľudí, ste urobili podobné rozhodnutia. My odvolávame ministrov, odvolávame vedenia Štátnych lesov, odvolávame vedenia Slovenského pozemkového fondu a ďalších a ďalších inštitúcií, ktoré sú. My si nebudeme zakrývať oči a nebudeme používať tú prax, vážené dámy a páni, ktorú ste vy zaviedli za osem rokov vášho vládnutia. Takto sa vám rovno pozerám do očí, pán poslanec Simon, pán poslanec Bugár, a ďalší, ktorí tu sedíte, takto sa vám rovno pozerám do očí. Nemám absolútne žiadny vzťah s týmito vecami a som veľmi rád, že mám tú slobodu rozhodovania, že môžem kedykoľvek prísť na vládu a povedať pánovi ministrovi pôdohospodárstva: „Pán minister, žiadam vás, predložte okamžite odvolanie“, napriek tomu, že ho osobne poznám, „generálneho riaditeľa Slovenského pozemkového fondu, námestníka“. Takto som prišiel na vládu a dal som návrh na odvolanie šiestich členov Rady Slovenského pozemkového fondu a takto som požiadal predsedu Národnej rady a ďalších, aby iniciovali cez pána poslanca Ďuračku, ktorý je predsedom pôdohospodárskeho výboru, aby inicioval odvolanie ďalších ľudí. Sú tu veci, vážené dámy a páni, z minulosti, ktoré táto vláda prevzala. Je mi to veľmi ľúto, že to musím takto povedať a bojujeme s nimi od rána do večera. Bojujeme, ale bojujeme otvorene. Netvárime sa, že nič nie je, že žiadny problém sa nestal. Nerobíme také niečo, že niekto, kto urobí také veci, ako urobil pán Palacka, skončil v medzinárodnej banke ako nominant vlády Slovenskej republiky, takéto veci my jednoducho nerobíme. Ale ľudia, ktorí zlyhajú, sú absolútne odsúdení a odstavení nabok. V tomto prípade som požiadal aj generálnu prokuratúru listom, ktorý som odovzdal včera na rokovaní vlády predstaviteľovi generálnej prokuratúry, aby generálna prokuratúra využila možnosť podľa Občianskeho súdneho poriadku a podala žalobu, na základe ktorej sa spochybní prevod týchto majetkov, ktoré boli urobené na základe tohto rozhodnutia, ktoré sa tu objavilo. (Potlesk.) Ja som už vycvičený, vážené dámy a páni, pretože rozumiem tomu celkom dobre. Ten útok je absolútne nasmerovaný, absolútne nasmerovaný proti Smeru a proti mojej osobe. Za všetko zodpovedám,  úplne za všetko zodpovedám. Keď je sucho, zodpovedám. Keď veľa prší, zodpovedám. Keď je akýkoľvek problém, ťažkosť v tomto štáte, všetko sa obracia proti mojej osobe. Kedykoľvek som schopný a pripravený sa postaviť pred vás, rovno sa vám pozerať do očí a odpovedať na vaše otázky, vážené dámy a páni, na rozdiel od vás. S týmito vecami principiálne bojujeme. Principiálne bojujeme! Bol som prekvapený aj tým, keď tu niekto, myslím, že to bol, aspoň tak ma informoval tlačový odbor, pán podpredseda Národnej rady Slovenskej republiky rozprával o nejakých nitkách, ktoré fungujú, že je to všetko až po predsedu vlády Slovenskej republiky napojené a predseda vlády Slovenskej republiky zodpovedá za každú jednu vec, ktorá sa jednoducho deje. Ale my sme nastavili kontrolné orgány. Tak na čo sme dali do tej Rady Slovenského pozemkového fondu dvoch členov za opozíciu, keď ani jeden z týchto dvoch členov opozície sa neobjavil na tlačovej konferencii alebo pred médiami a nepovedal: My sme namietali, nepáčilo sa nám to. Pche, Rada Slovenského pozemkového fondu celú túto transakciu jednoducho schválila, odporučila štatutárnemu orgánu na schválenie. Ak je tu problém, tak konajme, konajme spoločne. Pán poslanec Simon, ja s vami súhlasím. Poďme do právnej úpravy, že nebudeme vracať pozemky, ale budeme vracať financie. Ale potom mám legitímne právo sa vás spýtať, prečo ste to neurobili ako minister pôdohospodárstva, keď ste boli vo vláde Slovenskej republiky. Prečo ste všetci múdri až potom, keď ste v opozícii? Prečo nepredkladáte tieto návrhy vtedy, keď máte reálnu moc, keď máte väčšinu v Národnej rade Slovenskej republiky a môžete tieto veci preniesť? A nerozprávajte mi, pán Simon, že takáto prax prideľovania pozemkov v iných regiónoch a v lukratívnejších, ako sú tie regióny, kde ľudia prišli o pozemky, nebola aj za vašej vlády. Robili ste to na každodennom poriadku, na každodennom poriadku a preukázal to aj sám generálny riaditeľ Slovenského pozemkového fondu. (Potlesk.) Nitky vraj ku mne vedú aj cez nejakých úradníkov, ktorí pracujú na Slovenskom pozemkovom fonde. Vraj na Slovenskom pozemkovom fonde pracuje môj bratranec. Áno, pracuje. Má asi 28 alebo 29 rokov a pracuje na oddelení, ktoré sa týka reštitúcií. To snáď teraz chcete povedať, že úradník na Slovenskom pozemkovom fonde zodpovedá za veci? Za veci zodpovedá štatutár – generálny riaditeľ, ktorého do Dozornej rady Slovenského pozemkového fondu menovalo KDH v roku 2004; námestník generálneho riaditeľa, ďalej za to zodpovedá 11 členov Rady Slovenského pozemkového fondu a všetci títo ľudia, dúfam, že budú odvolaní z funkcií. My sme urobili vo vláde, čo sme mali urobiť, my sme mohli odvolať len generálneho a námestníka, pokiaľ ide o 11 členov Rady Slovenského pozemkového fondu, toto je teraz na vás. Vážené dámy a páni, vy ste boli vo vláde, sedíte tu viacerí, ktorí ste boli ministrami. Je tu pán Mikloš, je tu pán Szigeti, je tu pán Simon, aspoň teda tí, čo teraz vidím, ktorí boli členmi vlády Slovenskej republiky. Je tu pán Liška, ktorý bol minister obrany vo vláde Slovenskej republiky. Veľmi dobre viete, ako sa rôzne lobistické skupiny lepia a pokúšajú sa zneužiť to, že niekto je momentálne pri moci. Silou každého politika a každej vlády je to, do akej miery dokáže odtláčať tieto tlaky lobistických skupín, ktoré sú tu. Silou každého politika a každej vlády je, či sa vie k tomuto postaviť, alebo sa nevie k tomuto postaviť. Čo máte proti tejto vláde? Či bol nejaký tender na nástenke, alebo nebol na nástenke? Dobre. Bude to rozhodovať Európska komisia, ktorá povedala, že nám to nepreplatia, ale súčasne povedala, že všetky peniaze, ktoré boli použité na tento tender, môžu byť opätovne použité, opätovne použité na tender, na nejaké iné veci, ktoré súvisia s touto kauzou. Čo máte ďalej? Slovenský pozemkový fond? To, že zákonne postupovali? To, že išli presne podľa praxe, ktorú ste vy, pán poslanec Simon, ako minister pôdohospodárstva držali na ministerstve pôdohospodárstva, keď ste riadili Slovenský pozemkový fond? A mohol by som pokračovať ďalej. (Hlasy z pléna.) Nechajte ma. Môžete reagovať vo faktickej poznámke. Budete reagovať. Ja myslím, že neviem, ako to bude fungovať tu, je to na vás, ako budete reagovať. Ja nie som členom zákonodarného zboru, som predsedom vlády Slovenskej republiky. Páni poslanci, vážené dámy a páni, prosím vás, pozrite sa do svojich vlastných radov, pozrite sa. A dovoľte mi teraz pripomenúť niekoľko takých zaujímavostí, ktoré sú tu. Povedzte mi, kedy, vážené dámy a páni, kedy – a sledujete nás tak, ako sa len dá sledovať, takú lupu máte, že taká lupa neexistuje na svete –, kedy ste našli, pán poslanec Bugár, máte dvoch ľudí v Rade Slovenského pozemkového fondu, pýtam sa, kedy opozícia v minulosti mala mať právo dvoch ľudí v Slovenskom pozemkovom fonde? Pýtam sa vás, pán poslanec Bugár, kedy na Úrade verejného obstarávania, na čele Úradu verejného obstarávania stál člen opozície? Veď to je váš človek. Pán Angyal je váš človek, ktorý stojí na čele Úradu pre verejné obstarávanie a jeho podpredseda Úradu pre verejné obstarávanie je nominant SDKÚ. My sme ich nevymenili. Nevymenili. A tieto inštitúcie, to znamená, ľudia, ktorí sú pod vami a pod SDKÚ, tvrdia, že tendre sú v poriadku. Ale vy chodíte na tlačové konferencie a vykrikujete: „Všetko je zlé, všetko je zmanipulované, nič nie je v poriadku, nič nefunguje.“ Kto tu je sudcom? Aké máte právo vy byť sudcami? Sudcami sú orgány, ktoré sú na to určené. Prokuratúra, polícia, Úrad pre verejné obstarávanie, Slovenský pozemkový fond a ďalší. Vy nemáte právo tu, alebo novinári, o tých už nebudem, samozrejme, teraz hovoriť, nemáte právo vyvodzovať tieto rôzne úsudky, ktoré tu robíte v tomto duchu. Ale spýtam sa inak. Kedy, pán poslanec Bugár, spýtam sa vás, keď sa tak smejete. (Hlasy z pléna.) Pán Bugár, vydržte, vydržte, spýtam sa vás. Spýtam sa vás, pán poslanec Bugár: Kedy u ľudí, nominantov tejto vládnej koalície, tejto od roku 2006 sa našli švajčiarske účty? Pýtam sa kedy? My sme ich našli. Pri výstavbe tunela Branisko sa našli švajčiarske účty nominantov SDKÚ, ktorí vyťahovali peniaze z výstavby tunela Branisko a používali ich na osobné účely. Pýtam sa, kedy politické strany, kedy, či to bolo za nás alebo za vás, prali špinavé peniaze? SDKÚ prala špinavé peniaze, peniaze, ktoré boli použité z prostriedkov výstavby tunela Branisko. Pýtam sa, kedy boli také kauzy, ako boli vláčiky? Kedy boli kauzy, ja si už ani nespomeniem na všetky tie, ktoré ste tu jednoducho navystrájali. Vy nám vyčítate dve veci, vyčítate nám tender na ministerstve výstavby, za ktorý padol minister a kde konáme, ako sa dá len konať. Vyčítate nám predaj emisných limitov, kde konáme, ako sa jednoducho konať dá. A teraz prichádzate s tým, že Slovenský pozemkový fond, ktorý konal zákonne, zákonne, presne podľa vašich  praktík, ktoré ste nastavili, zrazu je to nejaký závažný problém. Stojím pred vami, vážené dámy a páni, ako človek, ktorý s touto vecou nemá absolútne žiadny problém. Kedykoľvek, ktorýkoľvek úradník, ktorý bol nominovaný touto vládou, zlyhá, a títo ľudia zlyhali v Slovenskom pozemkovom fonde, nezlyhali zákonne, opakujem, postupovali v súlade so zákonom, zlyhali tým, že nerešpektovali inštrukcie, ktoré dostali, aby upozorňovali vládu na to, že takéto niečo sa môže stať, a naďalej prideľovali pozemky z iných regiónov, ako boli regióny, kde o tieto pozemky prišli. Takáto situácia za vašej vlády nebola nikdy, nikdy. Ja si nepamätám na takúto sebareflexiu, akú sme urobili v tejto vláde. Preto poznáte moje slová. Ja odmietam, vážené dámy a páni, aby ste vy nám nastavovali nejaké zrkadlo. Preboha, veď sa pozrite, čo ste s touto krajinou dorobili v rokoch 1998 až  2006? Čo ste všetko poodovzdávali do rúk cudzích vlastníkov? Čo ste s touto krajinou dorobili, pokiaľ ide o strategické majetky a ďalšie veci? Ako keby sa zabúdalo teraz, kde sa táto krajina nachádza. Táto krajina, vážené dámy a páni, úspešne zvládla, napriek vám, lebo ste s tým nesúhlasili, zavedenie eura 1. januára 2009, ak mám hovoriť o tomto roku. Táto krajina, napriek vám, vážené dámy a páni, zvládla a zvláda aj hospodársku krízu, hoci nám absolútne nepomáhate v tejto veci a zvládame túto hospodársku krízu, pretože sme štát, ktorý bude mať nielen pravdepodobne najvyšší hospodársky rast v roku 2010, ale sme krajina, ktorá má druhé najnižšie zadlženie v rámci celej eurozóny a šieste najnižšie zadlženie v rámci celej Európskej únie. Mohol by som uviesť ďalšie veci, ktoré sme zvládli. Plyn. Ako ste nám pomohli pri plyne? Pán poslanec Simon, nesmejte sa, vy ste boli, keď sa predával Slovenský plynárenský priemysel, my sme tam neboli. A ste sa na všetko vykašľali. Odovzdali ste plynárenský priemysel Francúzom a Nemcom, ale keď došiel v januári v roku 2009 reálny problém s plynom, všetci ste dali od toho ruky preč a my sme to museli riešiť. Chodili sme po Berlíne, po Prahe, po Moskve a hľadali sme riešenia ako zabezpečiť plyn pre Slovenskú republiku. A zvládli sme to a zvládli sme to na rozdiel od vás, lebo my by sme to neboli bývali predali. My sme nechceli privatizovať Bratislavské letisko. My sme nechceli privatizovať Transpetrol. My sme Transpetrol dostali naspäť  do svojho vlastného vlastníctva ako štát Slovenskej republiky. (Potlesk.) Vážené dámy a páni, za týchto podmienok, ktoré som uviedol, vás chcem o niečo požiadať. O chvíľku budete hlasovať o odvolávaní členov Rady Slovenského pozemkového fondu. Opakujem to pred celou slovenskou verejnosťou, aj pred vami. Ľudia, ktorí boli nominovaní vládnou koalíciou a opozíciou do Rady Slovenského pozemkového fondu, zlyhali. Neupozornili vládu na to, že ide o prevod pozemku, ktorý môže skončiť niekde v nejakej firme a navyše, zlyhali v tom, že umožnili prevod pozemku z regiónu, kde tie pozemky nie sú také lukratívne, do regiónu, kde tieto podmienky sú lukratívne. My sme ale na to reagovali okamžite. Odvolali sme generálneho, námestníka, 11 členov Rady Slovenského pozemkového fondu, teda všetkých ľudí, ktorí akýmkoľvek spôsobom niesli zodpovednosť za túto vec. Ja neviem, čo viacej mám urobiť. Mám zrušiť Slovenský pozemkový fond? Mám ho zrušiť? Zrušíme ho, ak sa na tom dohodneme. Máme zrušiť Fond národného majetku? Zrušíme ho. Ale nemôžete sa vy tváriť, ktorí ste zaviedli túto prax, vy sa nemôžete tváriť, ktorí ste nominovali ľudí, ktorí sa potom stali funkcionári v Rade Slovenského pozemkového fondu a štatutárnymi predstaviteľmi Slovenského pozemkového fondu, že my sme teraz svätí za dedinou, my s týmto nemáme nič spoločné. Vaše dokumenty, vaše papiere sú popísané osemročnou konkrétnou činnosťou vo vláde Slovenskej republiky. Vy nemáte žiadne morálne právo tu vykrikovať, kričať na úkor tejto vlády Slovenskej republiky. Táto vláda robí, čo môže, a tam, kde ide o vyvodzovanie politickej zodpovednosti, aj takto postupuje. Ja si stojím za týmito slovami. A ak urobíte to rozhodnutie, o ktoré vás teraz žiadam, aby ste odvolali všetkých 11 členov Rady Slovenského pozemkového fondu, urobíte dobre. Znovu si sadneme a poďme hovoriť o tom, kto bude sedieť v Rade Slovenského pozemkového fondu, kto bude zastupovať opozíciu, poďme hovoriť o tom, aký tlak vytvoriť na Generálnu prokuratúru Slovenskej republiky, aby využila príslušné oprávnenie podľa Občianskeho súdneho poriadku. Poďme hovoriť o tom, pán poslanec Simon, ako minister pôdohospodárstva, či nezavedieme rovnaký režim aj napríklad do Štátnych lesov, kde sme pripravení do tohto režimu vstúpiť, aby sme dovolili predstaviteľom opozície veci kontrolovať. Ja si plne uvedomujem, vážené dámy a páni, čo som povedal v roku 2006 na sneme mojej strany, ktorý bol v decembri roku 2006. Len vtedy bude táto vláda úspešná, ak sa po prvé bude starať o ľudí, a to robíme. To vám garantujem, že to robíme. To ste vy nikdy nerobili. Vy ste brali invalidom, pán poslanec Simon, vy ste zobrali palice a zdravotné pomôcky všetkým invalidom, len aby ste získali nejaké finančné prostriedky. My sme na to išli iným spôsobom. Čiže starať sa o ľudí a to robíme. A po druhé – pán poslanec Simon, máte možnosť niekedy povedať, čokoľvek chcete, je to na vás, čo poviete. A druhá vec, ktorú som povedal, je vyvodzovať zodpovednosť z každej kauzy zlyhania ľudí, a toto robíme. Odvolávame ministrov, odvolávam vysokých predstaviteľov štátnych orgánov a budem tak robiť ako predseda vlády Slovenskej republiky do posledného dňa mandátu vlády Slovenskej republiky. Na to som tu, a preto som aj teraz prišiel. Ste ma vytiahli z postele a rovno sa vám pozerám do očí a odpovedám ešte raz. Nemám s tým absolútne žiadny problém. Ak niekto zlyhá, nech ide dole, ale to ste vy nikdy nerobili. Ďakujem pekne. (Potlesk.)